Publication: Magyar Közlöny
Issue: MK-1999-40 (Year: 1999, Number: 40)
Era: 1990-2004
Section: 8/1999. (III. 29.) OVB számú határozatát helybenhagyja.
Paragraph Index: 80

6. „Egyetért-e? Az Országgyűlés teremtse meg a jogi feltételeket — az erőszakos, élet elleni bűncselekmények elkövetői esetében — a halálbüntetés visszaállítására.” Az indítványozó elkészítette az említett hat kérdést egyenként magában foglaló hat aláírásgyűjtő ív mintapéldányát, és 1999. március 9-én beadvánnyal fordult az Országos Választási Bizottsághoz. Ebben az aláírásgyűjtő ívek, illetőleg az azokon szereplő kérdések hitelesítését kérte. Az Országos Választási Bizottság (a továbbiakban: OVB) az 1999. március 29-én hozott 8/1999. (III. 29.) OVB határozatával az aláírásgyűjtő ívek hitelesítését megtagadta. Az OVB határozata indokolásában kifejtette, hogy bár a benyújtott aláírásgyűjtő ívek, illetve az azokon szereplő kérdések megfelelnek a hatályos törvényi rendelkezéseknek, de az aláírásgyűjtő íveken szereplő kérdések beleütköznek az Alkotmány 28/C. § (5) bekezdés b) pontjába — amely kimondja, hogy nem lehet országos népszavazást tartani hatályos nemzetközi szerződésből eredő kötelezettségekről, illetve az e kötelezettségeket tartalmazó törvények tartalmáról —, ezért a halálbüntetés visszaállítása kérdésében nem lehet népszavazást tartani. Az indítványozó az OVB határozata ellen 1999. március 29-én kelt és OVB-hez benyújtott kifogással élt, amely 1999. március 30-án — a kifogás benyújtására rendelkezésre álló törvényi határidőn belül — érkezett meg az Alkotmánybírósághoz. II. Az Alkotmánybíróság a rendelkező részben foglalt döntését a következő törvényi előírásokra alapozta:

Source: https://magyarkozlony.hu/hivatalos-lapok/6ff7f3b599f981cf724b5bd2785ad4fdb8e0395d/dokumentumok/3a472c869bfecbc5edc7ada83dd6a77eb22dc320/letoltes